แนวโน้ม SET เช้าพักฐาน หลัง “เฟด” ยันเร่งขึ้นดอกเบี้ย-จีดีพียุโรป Q2 ต่ำคาด
โบรกมองตลาดหุ้นไทยเช้านี้แกว่งตัวพักฐานหลังรายงานประชุมเฟดยืนยันเร่งขึ้นดอกเบี้ยเชิงรุกต่อเนื่อง และ GDP ไตรมาส 2/65 ของยุโรปออกมาต่ำกว่าคาด ให้แนวรับ 1,630 จุด หากเอาไม่อยู่ให้แนวรับถัดไป 1,625 จุด ส่วนแนวต้าน 1,645-1,650 จุด
โบรกมองตลาดหุ้นไทยเช้านี้แกว่งตัวพักฐานหลังรายงานประชุมเฟดยืนยันเร่งขึ้นดอกเบี้ยเชิงรุกต่อเนื่อง และ GDP ไตรมาส 2/65 ของยุโรปออกมาต่ำกว่าคาด ให้แนวรับ 1,630 จุด หากเอาไม่อยู่ให้แนวรับถัดไป 1,625 จุด ส่วนแนวต้าน 1,645-1,650 จุด
18 ส.ค. 2565

นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ กล่าวว่า คาดดัชนีตลาดหุ้นไทยเช้านี้แกว่งตัวพักฐาน ตามทิศทางตลาดหุ้นสหรัฐที่ปรับตัวลดลงหลังจากธนาคารกลางสหรัฐ (เฟด) เปิดเผยรายงานการประชุมประจำวันที่ 26-27 ก.ค. ว่าจะยังคงดำเนินนโยบายในการเร่งขึ้นดอกเบี้ยเชิงรุกเพื่อที่จะสกัดเงินเฟ้ออยู่
ขณะที่ตลาดหุ้นยุโรปปรับตัวลดลงมากกว่า 1% หลังจากตัวเลข GDP ไตรมาส 2/65 ออกมาต่ำกว่าคาด และตัวเลขเงินเฟ้อของประเทศอังกฤษปรับตัวสูงขึ้นถึง 10.1% ในเดือน ก.ค. ถือว่าสูงสุดในรอบ 40 ปี อาจเร่งให้ธนาคารกลางอังกฤษ (BoE) ปรับขึ้นอัตราดอกเบี้ยรุนแรงขึ้น
สำหรับดัชนีตลาดหุ้นไทยปรับตัวขึ้นมาต่อเนื่องเป็นสัปดาห์ที่ 5 ติดต่อกัน โดยได้รับปัจจัยหนุนจากเงินทุนต่างชาติที่ไหลเข้ามาอย่างต่อเนื่อง ส่งผลให้ทางเทคนิคดัชนีได้เข้าสู่ Overbought แล้ว หลังจากนี้นักลงทุนจะให้ความสำคัญกับตัวเลขเศรษฐกิจที่จะทยอยออกมามากขึ้น
พร้อมให้แนวรับที่ 1,630 จุด หากเอาไม่อยู่ให้แนวรับถัดไปที่ 1,625 จุด ส่วนแนวต้านที่ 1,645-1,650 จุด